

 **GRADSKO VIJEĆE**

KLASA:

URBROJ:

Oroslavje,.

Temeljem čl. 15. st. 2. Zakona o javnoj nabavi (NN 120/16, 114/22) i 32. Statuta Grada Oroslavja (Službeni glasnik Krapinsko-zagorske županije broj: 16/09, 13/13, 19/18, 21/20 i 23/21) Gradsko vijeće Grada Oroslavja na svojoj \_\_ sjednici održanoj dana \_\_\_\_\_\_. donosi

**PRAVILNIK O PROVEDBI POSTUPAKA JEDNOSTAVNE NABAVE**

**Predmet Pravilnika**

**Članak 1.**

1. Ovim Pravilnikom uređuje se nabava robe i/ili usluga procijenjene vrijednosti do 26.540,00 €, odnosno nabava radova procijenjene vrijednosti do 66.360,00 €.
2. Izračun procijenjene vrijednosti nabave iz stavka 1. ovoga članka temelji se na ukupnom iznosu, bez poreza na dodanu vrijednost (PDV-a).
3. Vrijednost radova, robe i/ili usluga ne smije se dijeliti s namjerom izbjegavanja primjene Zakona o javnoj nabavi ili ovog Pravilnika.

**Opće odredbe**

**Članak 2.**

1. Odredbe ovog Pravilnika moraju se primjenjivati na način koji će osigurati zakonito, namjensko, ekonomično i svrhovito trošenje proračunskih sredstava Naručitelja.
2. U provedbi postupaka nabave robe, radova i/ili usluga, osim ovog Pravilnika, obvezno je primjenjivati i druge važeće zakonske i podzakonske akte, kao i interne akte, a koji se odnose na pojedini predmet nabave u smislu posebnih zakona.
3. Ovaj Pravilnik ne primjenjuje se na ugovore koji su temeljem članka 30. Zakona o javnoj nabavi izuzeti od primjene Zakona o javnoj nabavi.

**Sprječavanje sukoba interesa**

**Članak 3.**

1. O sukobu interesa na odgovarajući način primjenjuju se odredbe Zakona o javnoj nabavi.

**Vrijednosni pragovi**

**Članak 4.**

1. Način sklapanja ugovora o nabavi robe, radova i/ili usluga iz ovog Pravilnika ovisi o procijenjenoj vrijednosti nabave, te se u tom smislu razlikuje:
* nabava čija je procijenjena vrijednost manja od 10.000,00 €
* nabava čija je procijenjena vrijednost jednaka ili veća od 10.000,00 €, do 26.540,00 € za nabavu roba i/ili usluga, odnosno do 66.360,00 € kn za nabavu radova

**Predradnje**

**Članak 5.**

1. Procijenjena vrijednost nabave mora biti valjano određena u trenutku početka postupka jednostavne nabave.
2. Postupak jednostavne nabave procijenjene vrijednosti jednake ili veće od 2.650,00 € mora biti usklađen s planom nabave naručitelja.
3. U slučaju da predložena ugovorna obveza nije u skladu s proračunom i/ili planom nabave, a predložena ugovorna obveza se namjerava stvoriti, prije sklapanja ugovora izvršit će se rebalans proračuna i/ili izmijeniti plan nabave.

**PROVEDBA POSTUPAKA JEDNOSTAVNE NABAVE PROCIJENJENE VRIJEDNOSTI MANJE OD 10.000,00 €**

**Članak 6.**

1. Nabava radova, roba i usluga procijenjene vrijednosti manje od 10.000,00 € provodi se izdavanjem narudžbenice jednom gospodarskom subjektu ili sklapanjem ugovora s jednim gospodarskim subjektom, po vlastitom izboru.

**PROVEDBA POSTUPAKA JEDNOSTAVNE NABAVE PROCIJENJENE VRIJEDNOSTI JEDNAKE ILI VEĆE OD 10.000,00 €**

**Članak 7.**

**Odluka o početku postupka**

1. Postupak jednostavne nabave započinje danom donošenja Odluke o početku postupka jednostavne nabave od strane odgovorne osobe naručitelja.
2. Odluka o početku postupka jednostavne nabave sastoji se od:
* naziva predmeta nabave, evidencijskog broja nabave, procijenjene vrijednosti nabave, vrste postupka nabave sukladno ovom Pravilniku, medija objave Poziva na dostavu ponuda, imena i prezimena članova povjerenstva za provedbu postupka jednostavne nabave, obaveza i ovlasti članova povjerenstva za provedbu postupka jednostavne nabave
1. Povjerenstvo za provedbu postupka jednostavne nabave se sastoji od najmanje tri člana.
2. Obveze i ovlasti članova Povjerenstva za provedbu postupka jednostavne nabave su:
* priprema postupka jednostavne nabave: definiranje uvjeta vezanih za predmet nabave, kriterija za odabir ponuda, potrebnog sadržaja Poziva na dostavu ponuda, tehničkih specifikacija, ponudbenog troškovnika i ostalih dokumenata vezanih za predmetnu nabavu
* provedba postupka jednostavne nabave: objava poziva za dostavu ponuda, otvaranje pristiglih ponuda, sastavljanje zapisnika o otvaranju, pregledu i ocjeni ponuda, prijedlog za donošenje Odluke o odabiru ili Odluke o poništenju.
1. Odluka o početku postupka jednostavne nabave dostavlja se članovima Povjerenstva za provedbu postupka jednostavne nabave koji poduzimaju daljnje radnje u provedbi postupka.

**Poziv na dostavu ponuda**

**Članak 8.**

1. Nabava radova, roba i usluga procijenjene vrijednosti jednake ili veće od 10.000,00 € provodi se objavom Poziva za dostavu ponuda na internetskoj stranici Naručitelja.
2. Poziv za dostavu ponuda mora sadržavati: naziv naručitelja, odredbe o sukobu interesa, naziv i opis predmeta nabave, evidencijski broj nabave, procijenjenu vrijednost nabave, uvjete nabave (rok izvršenja, mjesto izvršenja, rok valjanosti ponude, rok, način i uvjete plaćanja, način izračuna cijene ponude, kriterij za odabir ponude, uvjete i zahtjeve koje ponuditelji trebaju ispuniti (ako se traži)), popis sastavnih dijelova ponude, rok za dostavu ponude (datum i vrijeme), način izrade ponuda, način dostave ponuda, podatke o otvaranju ponuda, ostali podaci (pojašnjenje u vezi postupka za dostavu ponuda, kontakt podaci, odredbe o zajednici ponuditelja, odredbe o podugovarateljima, rok za donošenje Odluke o odabiru/poništenju…).
3. Obavezni prilozi Poziva na dostavu ponuda su:
	* Ponudbeni list
	* Troškovnik i/ili tehničke specifikacije predmeta nabave
4. Rok za dostavu ponuda iznosi najmanje 7 dana od dana objave poziva na dostavu ponuda.
5. U slučaju iznimne žurnosti izazvane događajima koje javni naručitelj nije mogao predvidjeti, naručitelj može skratiti rok za dostavu ponuda, što određuje odgovorna osoba naručitelja u Odluci o početku postupka jednostavne nabave.

**Članak 9.**

1. Iznimno od odredbi članka 8. ovog Pravilnika, Poziv za dostavu ponuda može se uputiti samo jednom gospodarskom subjektu:
2. kada su ispunjeni uvjeti za provedbu pregovaračkog postupka sukladno Zakonu o javnoj nabavi
3. kada je to potrebno zbog dovršenja već započetih radova, odnosno izvršenja usluga/ isporuke roba iz osnovnog ugovora, a ukupno uvećanje ne prelazi vrijednosti iz članka 1. stavka 1. ovog Pravilnika
4. U slučaju slanja Poziva na dostavu ponuda jednom gospodarskom subjektu, u Odluci o početku postupka jednostavne nabave potrebno je pozvati se na odgovarajuću odredbu iz stavka 1. ovog članka.

**Članak 10.**

1. Iznimno od članka 8. ovog Pravilnika, Poziv na dostavu ponuda može se objaviti na Elektroničkom oglasniku javne nabave (modul za objavu jednostavnih postupaka).
2. Poziv na dostavu ponuda objavit će se na Elektroničkom oglasniku javne nabave naročito ako se na temelju okolnosti pojedinog slučaja (kao što su npr. predmet ugovora, procijenjena vrijednost nabave, specifičnosti pojedine djelatnosti i sl.) zaključi da bi se time ostvarila znatno viša razina tržišnog natjecanja i/ili učinkovitija nabava i/ili ekonomičnije trošenje novčanih sredstava.
3. Medij objave Poziva na dostavu ponuda određuje odgovorna osoba Naručitelja u Odluci o početku postupka jednostavne nabave.

**Članak 11.**

1. Naručitelj može u Pozivu na dostavu ponuda odrediti razloge isključenja kako su propisani u člancima 251. – 252. Zakona o javnoj nabavi.
2. Naručitelj može u Pozivu za dostavu ponuda odrediti uvjete sposobnosti ponuditelja kako su propisani u člancima od 256.-259. Zakona o javnoj nabavi.
3. Dokumente iz stavka 1. i 2. ovog članka ponuditelji mogu dostaviti u neovjerenoj preslici. Neovjerenom preslikom smatra se i neovjereni ispis elektroničke isprave. Naručitelj zadržava pravo prije potpisa ugovora zatražiti od odabranog ponuditelja izvornike ili ovjerene preslike traženih dokumenata.
4. Naručitelj može od ponuditelja tražiti jamstva sukladno čl. 214. Zakona o javnoj nabavi.
5. Dokumente sukladno ovom članku određuje Povjerenstvo za provedbu postupka jednostavne nabave Pozivom na dostavu ponuda, na temelju okolnosti pojedinog slučaja.

**Odredbe o zajednici ponuditelja**

**Članak 12.**

1. Zajednica ponuditelja može podnijeti zajedničku ponudu po pozivu na dostavu ponuda. Ponuda zajednice ponuditelja mora sadržavati podatke za svakog člana zajednice ponuditelja uz obveznu naznaku člana zajednice ponuditelja koji je ovlašten za komunikaciju s naručiteljem (ovi podaci se navode u ponudbenom listu).
2. U zajedničkoj ponudi mora biti navedeno koji će dio ugovora o javnoj nabavi (predmet, količina, vrijednost i postotni dio) izvršavati pojedini član zajednice ponuditelja. Naručitelj neposredno plaća svakom članu zajednice ponuditelja za onaj dio ugovora o javnoj nabavi koji je on izvršio, ako zajednica ponuditelja ne odredi drugačije.
3. Odgovornost ponuditelja iz zajednice ponuditelja je solidarna.
4. U pozivu za dostavu ponuda mogu se odrediti razlozi isključenja i uvjeti sposobnosti za članove zajednice ponuditelja, sukladno Zakonu o javnoj nabavi.

**Odredbe o podugovarateljima**

**Članak 13.**

1. Gospodarski subjekti koji namjeravaju dati dio ugovora o javnoj nabavi u podugovor dužni su u ponudi navesti sljedeće podatke:
* naziv ili tvrtku, sjedište, OIB (ili nacionalni identifikacijski broj prema zemlji sjedišta gospodarskog subjekta, ako je primjenjivo), broj računa podugovaratelja, zakonske zastupnike, i
* predmet, količinu, vrijednost podugovora i postotni dio ugovora o javnoj nabavi koji se daje u podugovor.
1. Ako je odabrani ponuditelj dio ugovora o javnoj nabavi dao u podugovor, gore navedeni podaci moraju biti navedeni u ugovoru o javnoj nabavi. Javni naručitelj obvezan je neposredno plaćati podugovaratelju za izvedene radove, isporučenu robu ili pružene usluge, osim ako ugovaratelj dokaže da su obveze prema podugovaratelju za taj dio ugovora već podmirene. Odabrani ponuditelj mora svom računu, odnosno situaciji priložiti račune, odnosno situacije svojih podugovaratelja koje je prethodno potvrdio.
2. Sudjelovanje podugovaratelja ne utječe na odgovornost ponuditelja za izvršenje ugovora o javnoj nabavi.
3. U pozivu za dostavu ponuda mogu se odrediti razlozi isključenja i uvjeti sposobnosti za podugovaratelje, sukladno Zakonu o javnoj nabavi.

**Kriterij za odabir ponude**

**Članak 14.**

1. U Pozivu na dostavu ponuda naručitelj određuje kriterij za odabir ponude.
2. Kriterij za odabir ponude je:
* najniža cijena ili
* ekonomski najpovoljnija ponuda
1. Ako je kriterij ekonomski najpovoljnija ponuda, u Pozivu za dostavu ponuda mora se navesti relativni značaj koji se pridaje svakom pojedinom kriteriju.

**Pojašnjenja poziva za dostavu ponuda**

**Članak 15.**

1. Za vrijeme roka za dostavu ponuda, gospodarski subjekti mogu zahtijevati objašnjenja i izmjene vezano za Poziv za dostavu ponuda. Naručitelj je dužan odgovor staviti na raspolaganje na istom mjestu gdje je objavljen Poziv na dostavu ponuda.

**Ponuda**

**Članak 16.**

1. Ponuda je pisana izjava volje ponuditelja da isporuči robu, pruži usluge ili izvede radove sukladno uvjetima i zahtjevima navedenima u pozivu za dostavu ponuda.
2. Ponuda sadrži: popunjeni ponudbeni list, jamstvo za ozbiljnost ponude (ako je traženo), dokumente kojima ponuditelj dokazuje da ne postoje razlozi isključenja (ako je traženo), uvjete sposobnosti (ako je traženo), popunjeni troškovnik, ostalo traženo u pozivu za dostavu ponuda (uzorci, katalozi, tehnička dokumentacija, fotografije, skice, izjave, itd.).
3. Ponudbeni list iz stavka 2. ovoga članka najmanje sadrži: naziv i sjedište naručitelja, naziv i sjedište ponuditelja, OIB, broj računa, navod o tome je li ponuditelj u sustavu poreza na dodanu vrijednost, adresu e-pošte, kontakt osobu ponuditelja, broj telefona, broj faksa, predmet nabave, cijenu ponude bez poreza na dodanu vrijednost, iznos poreza na dodanu vrijednost, cijenu ponude s porezom na dodanu vrijednost, rok valjanosti ponude, broj ponude, datum ponude, potpis i pečat ponuditelja.
4. Ponudbenom listu se prilažu dodaci koji sadrže podatke o zajednici ponuditelja ili podugovarateljima, ako je primjenjivo.
5. Troškovnik iz stavka 2. ovoga članka najmanje sadrži: opis stavke, jedinica mjere, količina stavke (točna ili predviđena), jedinična cijena stavke, ukupna cijena stavke (umnožak količine i jedinične cijene stavke), cijena ponude bez poreza na dodanu vrijednost, iznos poreza na dodanu vrijednost, cijena ponude sa porezom na dodanu vrijednost, potpis i pečat ponuditelja.
6. Ponuda se uvezuje jamstvenikom na način da se onemogući naknadno vađenje ili umetanje listova na način da čini cjelinu. Ako je ponuda izrađena u dva ili više dijelova, svaki dio se uvezuje na način da se onemogući naknadno vađenje ili umetanje listova. Stranice ponude se označavaju brojem na način da je vidljiv redni broj stranice i ukupan broj stranica ponude.
7. Iznimno od stavka 6 ovog članka, ako se ponuda dostavlja putem elektroničke pošte, ponuda se izrađuje u elektroničkom obliku. Ponuditelj je obvezan prikupiti sve tražene dokumente te ih pohraniti u elektroničkom obliku (elektronički zapis originala ponude u .pdf formatu).
8. Ispravci u ponudi moraju biti izrađeni na način da su vidljivi. Ispravci moraju uz navod datuma ispravka biti potvrđeni potpisom ponuditelja.

**Cijena**

**Članak 17.**

1. Ponuditelj izražava cijenu ponude u eurima, a u drugoj valuti samo ako je naručitelj to izričito odredio u pozivu za dostavu ponuda.
2. Cijena ponude piše se brojkama.
3. U cijenu ponude bez poreza na dodanu vrijednost moraju biti uračunati svi troškovi i popusti.
4. Ponuditelj izražava cijenu bez poreza na dodanu vrijednost, iznos poreza na dodanu vrijednosti te cijenu s uključenim porezom na dodanu vrijednost.

**Dostava ponuda**

**Članak 18.**

1. Način dostave ponuda definiran je u Pozivu na dostavu ponuda. Ponude se u pravilu dostavljaju na adresu naručitelja u zatvorenim omotnicama s naznakom: naziva naručitelja, naziva ponuditelja, naziva predmeta nabave i naznake ‘’ne otvaraj’’.
2. Iznimno, ako to zahtijevaju okolnosti (npr. u slučaju žurnosti), naručitelj može odrediti način dostave ponuda putem elektroničke pošte. U tom slučaju, u pozivu je potrebno navesti adresu elektroničke pošte za zaprimanje ponuda.
3. Ponuditelj može do isteka roka za dostavu ponuda dostaviti izmjenu i/ili dopunu ponude, ili od ponude odustati.
4. Izmjena i/ili dopuna i/ili odustanak od ponude dostavlja se na isti način kao i osnovna ponuda s obveznom naznakom da se radi o izmjeni/ dopuni/ odustanku od ponude.

**Zaprimanje ponuda**

**Članak 19.**

1. Rok za dostavu ponuda (datum i vrijeme) naznačen je u Pozivu za dostavu ponuda.
2. U slučaju dostave ponuda na adresu naručitelja, na omotnici ponude naznačuje se vrijeme i datum zaprimanja te redni broj ponude prema redoslijedu zaprimanja.
3. U slučaju dostave ponuda elektroničkom poštom, ponude se ispisuju zajedno sa dokazom o vremenu i načinu dostave, te se naznačuje redni broj ponude prema redoslijedu zaprimanja.

**Otvaranje, ocjena i pregled ponuda**

**Članak 20.**

1. Naručitelj ne provodi javno otvaranje ponuda.
2. U roku od najviše 30 dana od isteka roka za dostavu ponuda, članovi Povjerenstva za provedbu postupka jednostavne nabave otvaraju ponude i vrše pregled i ocjenu ponuda na temelju uvjeta i zahtjeva iz poziva na dostavu ponuda. Postupku otvaranja, pregleda i ocjene ponuda moraju biti prisutna najmanje dva člana povjerenstva.
3. O postupku otvaranja, pregleda i ocjene ponuda sastavlja se zapisnik. Zapisnik o otvaranju, ocjeni i pregledu ponuda sadrži sljedeće podatke: naziv i sjedište naručitelja, naziv predmeta nabave, navod o danu objave poziva za dostavu ponuda, navod o roku za dostavu ponuda, popis zaprimljenih ponuda s datumom i vremenom zaprimanja, cijene ponuda bez PDV-a i cijene ponude s PDV-om, analitički prikaz traženih i danih dokumenata kojima se dokazuje nepostojanje razloga za isključenje, analitički prikaz traženih i danih dokaza sposobnosti ponuditelja, analitički prikaz traženih i danih jamstava ako je traženo, analiza ponuda vezano za ispunjenje zahtjeva u pogledu opisa predmeta nabave i tehničkih specifikacija, podaci o pojašnjenju/upotpunjavanju ponuda, razlozi za isključenje/odbijanje ponuda s obrazloženjem, kriterij odabira ponude, procijenjena vrijednost nabave, rangiranje valjanih ponuda sukladno kriteriju za odabir, prijedlog odgovornoj osobi naručitelja za donošenje odluke o odabiru ili odluke o poništenju, s obrazloženjem, imena i prezimena i potpisi članova Povjerenstva za provedbu postupka jednostavne nabave.
4. Naručitelj je obavezan odbiti nepravilne, neprikladne i/ili neprihvatljive ponude.
5. Na temelju prijedloga Povjerenstva za provedbu postupka jednostavne nabave, odgovorna osoba naručitelja donosi Odluku o odabiru u postupku jednostavne nabave, odnosno Odluku o poništenju postupka jednostavne nabave.

**Odluka o odabiru**

**Članak 21.**

1. Odluka o odabiru obvezno sadrži: podatke o naručitelju, predmetu nabave, procijenjenoj vrijednosti nabave, naziv ponuditelja čija je ponuda odabrana za sklapanje ugovora o nabavi, cijenu odabrane ponude, nazive i adrese svih ponuditelja, razloge isključenja/odbijanja ponuda, datum donošenja i potpis odgovorne osobe.
2. Rok za donošenje Odluke o odabiru iznosi 45 dana od isteka roka za dostavu ponuda.
3. Odluka o odabiru s preslikom Zapisnika o otvaranju, ocjenu i pregledu ponuda objavljuje se na istom mjestu gdje je objavljen Poziv za dostavu ponuda.
4. Odluka o odabiru smatra se izvršnom istekom dana objave.
5. Izvršnošću Odluke o odabiru naručitelj stječe uvjete za sklapanje ugovora o nabavi radova/robe/usluga.
6. Ugovor sukladno ovom Pravilniku sklapa odgovorna osoba naručitelja.
7. Protiv Odluke o odabiru ne može se izjaviti žalba.
8. U slučaju da odabrani ponuditelj odustane od ugovora, Naručitelj će pozvati sljedećeg po redu ponuditelja ili odustati od sklapanja ugovora ako su za to ostvareni razlozi.

**Odluka o poništenju**

**Članak 22.**

1. Naručitelj je obavezan poništiti postupak jednostavne nabave ako:
* postanu poznate okolnosti zbog kojih ne bi došlo do pokretanja postupka jednostavne nabave da su bile poznate prije;
* postanu poznate okolnosti zbog kojih bi došlo do sadržajno bitno drugačijeg poziva za dostavu ponuda da su bile poznate prije;
* nije pristigla nijedna ponuda;
* nakon isključenja/odbijanja ponuda ne preostane nijedna valjana ponuda
* je cijena najpovoljnije ponude veća od procijenjene vrijednosti nabave, osim ako javni naručitelj ima ili će imati osigurana sredstva
1. Odluka o poništenju obavezno sadrži: podatke o naručitelju, predmetu nabave, procijenjenoj vrijednosti nabave, obrazloženje razloga poništenja postupka, datum donošenja i potpis odgovorne osobe.
2. Rok za donošenje Odluke o poništenju iznosi 45 dana od isteka roka za dostavu ponuda.
3. Odluka o poništenju s preslikom Zapisnika o otvaranju, ocjenu i pregledu ponuda (ako je primjenjivo) objavljuje se na istom mjestu gdje je objavljen Poziv za dostavu ponuda.
4. Odluka o poništenju smatra se izvršnom istekom dana objave.
5. Izvršnošću Odluke o poništenju naručitelj stječe uvjete za pokretanje ponovljenog postupka jednostavne nabave.
6. Protiv Odluke o poništenju ne može se izjaviti žalba.

**Evidencija izdanih narudžbenica/ sklopljenih ugovora o jednostavnoj nabavi**

**Članak 23.**

1. Podatke o izdanim narudžbenicama/sklopljenim ugovorima sukladno ovom Pravilniku, čija je vrijednost veća od 2.650,00 €, Naručitelj navodi u registru ugovora.

**Izvršenje ugovora o jednostavnoj nabavi**

**Članak 24.**

1. Ugovorne strane sklapaju ugovor o jednostavnoj nabavi u roku od 30 dana od dana izvršnosti Odluke o odabiru.
2. Ugovor o jednostavnoj nabavi mora biti sklopljen u skladu s uvjetima određenim u Pozivu na dostavu ponuda i odabranom ponudom.

**Posebni slučajevi**

**Članak 25.**

1. Ukoliko se jednostavna nabava provodi sredstvima osiguranim iz EU fondova, u provedbi postupaka nabave primjenjuju se pravila koja vrijede za natječaj/poziv pojedinog EU programa/fonda u okviru kojeg je sklopljen ugovor o dodjeli bespovratnih sredstava.

**Prijelazne i završne odredbe**

**Članak 26.**

Ovaj Pravilnik stupa na snagu osmi dan od dana objave u Službenom glasniku Krapinsko-zagorske županije.

 PREDSJEDNIK GRADSKOG VIJEĆA

 Roberto Kuleš